Diari Oficial de la Generalitat Valenciana


Sumari del DOGV 8117, del 31-08-2017 (2017/7427)

RESOLUCIÓ de 28 de juliol de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 31/12-AIA l'Alcúdia.
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8117

Data del DOGV
:   31-08-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/7427


Data del document
:   28-07-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 28 de juliol de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 31/12-AIA l'Alcúdia. [2017/7427]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 31/12-AIA l'Alcúdia.  
  
«Declaració d'impacte ambiental  
Expedient: 31/5693-VQV  
Títol: Planta de tractament de superfícies de metalls per procediment electrolític o químic.  
Promotor: Hercor, SL  
Autoritat substantiva: Direcció General Qualitat Ambiental (20/11IPPC).  
Localització: polígon industrial la Creu, carrer Riu Magre, s/n, i carrer Gutiérrez Mellado, núm. 9, l'Alcúdia (València).  
  
Descripció del projecte  
1. Objecte del projecte.  
L'objecte del projecte és la tramitació de l'autorització ambiental integrada (AAI) per a una indústria de tractament de superfícies de metalls per procediment electroquímic o químic, d'acord amb la Llei 2/2006, de 5 de maig, de prevenció de la contaminació i qualitat ambiental.  
Així mateix, el projecte constitueix un dels supòsits previstos en l'annex I del Reial decret legislatiu 1/2008, d'11 de gener, pel qual s'aprova el text refós de la Llei d'avaluació d'impacte ambiental, i s'ha de sotmetre al procediment d'avaluació d'impacte ambiental.  
  
2. Descripció de les característiques més rellevants del projecte.  
D'acord amb el projecte presentat l'activitat, que preveu el tractament de superfícies de metalls per procediment electrolític o químic, es pretén ubicar en el polígon industrial la Creu, carrer Riu Magre, s/n, i carrer Gutiérrez Mellado, número 9, en el terme municipal de l'Alcúdia, província de València.  
La parcel·la on s'ubica la nau es troba en sòl urbà d'ús Industrial d'acord amb el Pla general d'ordenació urbana de l'Alcúdia, tal com certifica l'ajuntament en data 1 de juliol de 2009.  
  
L'edificació consisteix en una nau de 955,84 m² de superfície dels quals 932 m² estan destinats a magatzem, basses, residus i zona de reserva.  
La instal·lació disposarà de: una columna catiònica, una columna aniònica, deu rectificadors, sis bombes amb filtre, una bomba sense filtre desgreixatge químic, un equip de refrigeració dels banys, un bufament amb aire, un llavat de gasos, un sistema informàtic de control de banys, dos carros grua portabastidors, un compressor, una estació depuradora i un mesurador de gruix de recobriments.  
De forma esquemàtica, el procés de producció consta de les fases següents: recepció de les matèries primeres (peces a tractar i productes químics utilitzats per al procés productiu i depuradora d'aigües residuals), tractament de superfícies i embalatge i expedició.  
El tractament de superfícies consisteix bàsicament en l'eliminació d'olis i brutícia i en un procés de recobriment metàl·lic (níquel químic, estany i coure), en funció de l'acabat desitjat.  
Finalment, el producte tractat s'embala en les mateixes caixes o contenidors en què s'ha rebut.  
El producte fabricat a partir de les matèries primeres recobertes consisteix en peces destinades a la fabricació i muntatge de plaques tèrmiques fotovoltaiques.  
Així mateix hi ha unes operacions auxiliars necessàries per a l'exercici de l'activitat: laboratori, manteniment, neteja, depuradora, llavat de gasos, intercanvi iònic i compressor.  
La depuradora, que tracta l'efluent produït en els banys de tractament de superfície, consta de les etapes següents: oxidació del níquel, neutralització, decantació/floculació, filtre-premsa i ajust del pH a l'eixida.  
Per al normal exercici de l'activitat, l'empresa s'alimenta principalment d'energia i aigua.  
El consum elèctric anual s'estima en 444,880 kWh4 mentre que el consum previst d'aigua anual és de 6884,97 m³ dels quals 6864 m³ procedeixen de la xarxa de subministrament municipal i la resta, de l'aigua de les matèries primeres.  
El volum de les tines de tractament és de 46,952 m³ i la capacitat de producció anual 542,476 kg d'acer tractat i 95,634 kg d'acer inoxidable tractat.  
  
Tramitació administrativa  
Amb data 21 de juny de 2011, va tindre entrada en aquest servei, nota interna del Servei de Protecció i Control Integrat de la Contaminació en què sol·licita informe de suficiència de documentació relatiu al projecte «Indústria de tractament de superfície de metalls per procediment electrolític o químic» promogut per l'empresa Hercor, SL, amb emplaçament previst en el polígon industrial la Creu, carrer Riu Magre, s/n, i carrer Gutiérrez Mellado núm. 9, del terme municipal de l'Alcúdia, província de València. La documentació adjuntada consistia en:  
  
- Projecte d'activitat.  
- Annexos al projecte.  
- Estudi d'impacte ambiental.  
El dit informe de suficiència va ser emés, per aquest servei, en data 27 de juliol de 2011, que sol·licita al seu torn documentació a fi de constituir un expedient complet d'avaluació ambiental.  
Posteriorment, amb data 11 d'abril de 2012, va tindre entrada en aquest servei, nota interna del Servei de Protecció i Control Integrat de la Contaminació, en què indica la finalització del termini d'informació pública i sol·licita, per tant, l'avaluació ambiental del projecte.  
Així mateix, s'adjunta el certificat d'informació pública en què s'indica que l'expedient ha sigut sotmés a informació pública durant el termini de trenta dies, per mitjà de la seua publicació en el DOGV número 6709, de data 8 de febrer de 2012, així com per mitjà de notificació als veïns contigus i publicació en el tauler d'edictes de l'ajuntament, sense que s'hagen presentat al·legacions respecte d'això.  
  
Consideracions ambientals  
La parcel·la on s'ubicarà l'activitat objecte d'estudi no es troba afectada per cap figura de protecció mediambiental, no mostra risc d'inundació segons PATRICOVA i la vulnerabilitat d'aqüífers és alta.  
  
L'activitat es localitza en sòl industrial dins d'un polígon consolidat, les afeccions ambientals deriven de potencials contaminacions que podrien produir-se durant el funcionament de l'activitat industrial sobre el medi ambient: emissions, abocaments, residus, sorolls, consum de recursos, etc.  
Les aigües residuals industrials que es poden generar en l'empresa per l'activitat són les aigües procedents de les diverses rentades que conformaran el procés productiu, així com aigües d'origen sanitari. Els efluents de rentada seran conduïts a la depuradora, d'on resultarà l'abocament industrial que anirà al col·lector municipal, mentre que les aigües d'origen sanitari són abocades a clavegueram municipal. L'empresa presenta dos punts d'abocament, un de naturalesa industrial i un altre de naturalesa domèstica. La gestió d'aigües pluvials la realitza l'Ajuntament de l'Alcúdia.  
Es disposa d'una xarxa separativa d'evacuació d'aigües residuals i pluvials tal com certifica per mitjà d'informe l'Ajuntament de l'Alcúdia, en data 23 de novembre de 2011.  
Tant les activitats productives, la depuradora, les zones de càrrega i descàrrega de matèries primeres, el seu emmagatzematge, així com l'activitat d'emmagatzematge de residus perillosos, es realitzen a l'interior de la nau, sobre sòl de formigó impermeabilitzat i amb tractament antiàcid. La mateixa empresa considera que la impermeabilitat és una mesura correctora per a impedir la contaminació del sòl. Hi ha, a més, una fossa i en el seu interior 4 depòsits, per a arreplegar els abocaments de la línia de tractament de superfície i s'emmagatzemen per a la seua dosificació a la depuradora.  
Tots els banys disposen d'un sistema d'aspiració de gasos i partícules per mitjà d'una torre de llavat de gasos en què partícules i gasos, són eliminats en entrar en contacte amb un corrent d'aigua. La torre de llavat de gasos constitueix l'únic focus d'emissió a l'atmosfera que disposa l'activitat. El focus emissor disposa de sistemes de tractament per mitjà de l'aplicació de tecnologies de llavat de gasos.  
  
L'activitat exercida per l'empresa es caracteritza per la generació de residus perillosos (llots de depuradora, envasos buits, banys esgotats) i residus no perillosos (cartó, paper, plàstic i residus urbans). Els residus perillosos es troben emmagatzemats a l'interior de la nau en una zona destinada a això i separats de la matèria primera i dels productes acabats fins a la seua arreplega per gestors autoritzats. Els residus urbans es buiden periòdicament en un contenidor situat a l'exterior de l'empresa i els residus de paper, cartó i plàstic, seran retirats per gestor autoritzat.  
  
Respecte a la producció de sorolls, propis del moviment i manipulació de les peces i del compressor existent, s'indica que queda amortit per la solució constructiva del local, així com pel conjunt de l'edifici de l'activitat, evitant amb això que la transmissió de soroll a l'exterior sobrepasse els nivells mínims estipulats en les ordenances municipals. La documentació inclou una auditoria acústica de data 23 de setembre de 2011 que conclou que l'activitat compleix les exigències establides per llei sobre nivells de recepció sonora en ambient exterior en àrees d'ús industrial.  
Es proposa un pla de vigilància ambiental referit als aspectes següents:  
- Control de les aigües residuals: periòdicament es realitzaran analítiques de l'efluent de manera que es garantisca el correcte tractament en la depuradora.  
- Control de les emissions a l'atmosfera: realització de mesuraments periòdics per empreses autoritzades en cada un dels focus emissors de l'empresa, per a comprovar així els nivells d'emissió transmesos.  
  
- Gestió de residus perillosos: tots els residus susceptibles de ser considerats com perillosos, s'entregaran a un o més gestors degudament autoritzats. S'omplirà un llibre de registre i es conservaran els documents d'acceptació i control de seguiment.  
  
Consideracions jurídiques  
El projecte examinat constitueix, segons el que preveu l'apartat del grup 4.g) de l'annex I, del Reial decret legislatiu 1/2008, d'11 de gener, pel qual s'aprova el text refós de la Llei d'avaluació d'impacte ambiental, un dels supòsits fàctics en què s'ha considerat necessària la preceptiva formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 12é del Reial decret legislatiu 1/2008, d'11 de gener.  
En l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental, en la Llei 2/1989, de 3 de març, de la Generalitat Valenciana, i en les altres disposicions que se li apliquen.  
L'article 5 de la Llei 2/1989, de 3 de març, d'impacte ambiental atribueix a l'òrgan mediambiental la competència en formulació de la declaració d'impacte ambiental dels projectes sotmesos a aquesta.  
  
L'article 15 del Decret 85/2013, de 28 de juny, del Consell, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient, atribueix a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes, de l'ordenació del territori i del litoral, urbanisme, coordinació territorial i inspecció d'urbanisme, ordenació, planificació i actuacions territorials estratègiques.  
  
Per tot això, fent ús de les facultats que tinc legalment atribuïdes, formule la següent  
  
Declaració d'impacte ambiental  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte «Planta de tractament de superfície de metalls per procediment electrolític o químic» promogut per HERCOR, SL, a ubicar en el polígon industrial la Creu, en el carrer Riu Magre, s/n, i en el carrer Gutiérrez Mellado número 9, del terme municipal de l'Alcúdia, província de València, sempre que es desenvolupe d'acord amb el que estableix l'estudi d'impacte ambiental, el projecte tècnic, i la resta de documentació que constitueix l'expedient avaluat, així com de l'apartat segon de la present resolució.  
  
Segon  
Se supedita l'execució del projecte esmentat al compliment dels següents condicionants:  
1. Els emmagatzematges de residus perillosos de naturalesa líquida i els emmagatzematges de productes químics líquids susceptibles de patir fugues o vessaments hauran de disposar de tancs de retenció o altres sistemes d'arreplega.  
2. En les diferents zones de treball que puguen donar lloc a vessaments líquids, principalment la zona de banys, rentades i l'estació depuradora, hauran de dotar-se de mitjans d'arreplega de vessaments que eviten el seu abocament cap a les reixetes o engolidors directament connectats al clavegueram.  
3. S'haurà de garantir la impermeabilitat i estanquitat dels depòsits soterrats a fi d'evitar qualsevol fuga o abocament a domini públic hidràulic.  
4. La planta depuradora de tractament de les aigües residuals tindrà capacitat suficient per a assegurar uns paràmetres d'abocament que complisquen els límits exigits en l'autorització ambiental integrada.  
5. S'haurà de disposar de la preceptiva autorització d'abocament d'aigües residuals (sanitàries i pluvials), a la xarxa municipal de clavegueram, concedida per l'autoritat municipal o, si és el cas, l'entitat de sanejament.  
6. L'abocament d'aigües a la xarxa de clavegueram municipal haurà de complir el que estableix l'ordenança municipal d'abocaments de l'Ajuntament de l'Alcúdia.  
7. Haurà de realitzar-se una auditoria acústica d'acord amb la periodicitat establida en l'article 18 del Decret 266/2004, de 3 de desembre, del Consell, que desplega la Llei 7/2002, de 3 de desembre, de la Generalitat Valenciana, de protecció contra la contaminació acústica, a fi de verificar que, tal com s'indica en la documentació, l'activitat no disposa de cap equip o maquinària, capaç de produir sorolls o vibracions. En cas de superar-se els nivells màxims de soroll permesos per la llei en matèria de contaminació acústica, s'hauran d'establir mesures correctores respecte d'això.  
8. El programa de vigilància ambiental haurà d'incloure controls periòdics, amb una periodicitat fixada, per part del mateix titular, del funcionament correcte de les mesures correctores, de l'absència dels abocaments al sòl, de les emissions de gas a l'atmosfera, de l'estat del paviment, del soroll, així com el seguiment de les condicions d'emmagatzematge dels residus (separació per tipus, envasament i etiquetatge) i el manteniment preventiu de les instal·lacions. Així mateix, s'implementarà d'acord amb les condicions establides en la present declaració d'impacte ambiental. Així mateix hauran d'implantar-se mesures correctores per a evitar possibles vibracions ocasionades per la maquinària.  
  
9. S'haurà de portar un registre documentat del programa de vigilància ambiental inclòs en l'estudi d'impacte ambiental a fi d'acreditar l'adopció i l'execució de les mesures preventives i correctores proposades i la comprovació de la seua eficàcia.  
10. Es presentarà davant de la Direcció General per al Canvi Climàtic l'informe preliminar de situació del sòl per tractar-se d'una activitat considerada potencialment contaminant del sòl, en compliment de l'article 3 del Reial decret 9/2005, de 14 de gener, sobre activitats potencialment contaminants del sòl.  
11. D'acord amb l'article 4 del Reial decret legislatiu 1302/1986, de 28 de juny, modificat per la Llei 9/2006, de 28 d'abril, el promotor haurà de comunicar a l'òrgan ambiental (per escrit), amb la suficient antelació, la data de començament de l'execució del projecte.  
  
12. Qualsevol modificació o ampliació del projecte presentat, així com si es detecta algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent que establirà, si és procedent, l'aplicació de noves mesures correctores.  
  
  
Tercer  
Notificar a les persones interessades que contra la present resolució, per ser un acte de tràmit, no es pot interposar cap recurs; sense perjuí que puguen utilitzar-se els mitjans que en defensa dels seus drets estimen pertinents.  
  
Quart  
Publicar en el Diari Oficial de la Comunitat Valenciana la present declaració d'impacte ambiental, d'acord amb el que disposa l'article 28 de l'esmentat Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.  
  
València, 24 de febrer de 2014.- El director general d'Avaluació Ambiental i Territorial: Juan Giner Corell.»  
  
València, 28 de juliol de 2017.- El director general de Medi Natural i d'Avaluació Ambiental: Antoni Marzo i Pastor.